
OBRAZLOŽENJE
o provedbi savjetovanja sa zainteresiranom javnošću o Nacrtu Pravilnika o provedbi postupka jednostavne nabave

Zakon o izmjenama i dopunama Zakona o javnoj nabavi (Narodne novine, broj 48/26) stupio je na snagu 16. svibnja 2026. godine. Sukladno navedenim izmjenama potrebno je uskladiti opće akte Dječjeg vrtića „Pinokio“ Donji Miholjac čije je donošenje u nadležnosti Upravnog vijeća. Slijedom toga potrebno je donijeti novi Pravilnik o provedbi postupka jednostavne nabave kojim će se zamijeniti dosadašnji Pravilnik o provedbi postupka jednostavne nabave (KLASA: 601-02/19-12/01, URBROJ: 2115/11-03-19-08 od 11. listopada 2019. godine).
Člankom 86. stavkom 3. Zakona o izmjenama i dopunama Zakona o javnoj nabavi propisano je da su naručitelji obvezni u roku od tri mjeseca od dana stupanja na snagu toga Zakona uskladiti opće akte kojima uređuju pravila, uvjete i postupke jednostavne nabave robe, usluga i radova.
Sukladno zakonskim odredbama, općim aktom naručitelj uređuje pravila o:
· poštivanju načela javne nabave iz članka 4. Zakona o javnoj nabavi te sprječavanju, prepoznavanju i uklanjanju sukoba interesa u skladu s člancima 75. do 83. Zakona o javnoj nabavi;
· osiguravanju pravne zaštite gospodarskim subjektima putem prigovora čelniku tijela odnosno odgovornoj osobi naručitelja za nabave procijenjene vrijednosti veće od 15.000,00 eura;
· mogućnosti primjene elektroničkih sredstava komunikacije za nabave procijenjene vrijednosti jednake ili manje od 15.000,00 eura.
Nacrtom Pravilnika uređuje se provedba postupaka jednostavne nabave u skladu s novim zakonskim okvirom. Najznačajnije izmjene odnose se na razvrstavanje postupaka prema procijenjenoj vrijednosti nabave, pravila provedbe postupka, obveznu primjenu elektroničke komunikacije u propisanim slučajevima, način pregleda i ocjene ponuda, donošenje odluke o odabiru ili poništenju postupka, uređenje instituta prigovora kao oblika pravne zaštite u postupcima jednostavne nabave te pravila o sklapanju ugovora, praćenju izvršenja ugovornih obveza i izvještavanju.
Također, u skladu s izmjenama Zakona, plan nabave i njegove izmjene i dopune i dalje se objavljuju u Elektroničkom oglasniku javne nabave Republike Hrvatske (EOJN RH), dok se u Registru ugovora evidentiraju samo predmeti nabave procijenjene vrijednosti jednake ili veće od 15.000,00 eura bez PDV-a, umjesto dosadašnjeg praga od 2.650,00 eura bez PDV-a. Nadalje, propisuje se da se cijene ponuda u postupcima jednostavne nabave uspoređuju bez poreza na dodanu vrijednost (PDV).

